Kolmen poliisin epäillään laukaisseen aseensa kohti miestä, joka oli esitellyt asettaan asukkaille. Vasta myöhemmin kävi ilmi, että kyseessä oli leikkiase. Uhri kuoli saamiinsa vammoihin.

Kotoaan leikkiaseen kanssa karannut 20-vuotias mies päätyi poliisin ampumaksi Tukholmassa torstaiaamuna, kertoo Expressen-lehti.

Lehden mukaan miehellä oli Downin oireyhtymä, ja hän oli myös autistinen.

Kotoaan hän karkasi keskiviikon ja torstain välisenä yönä. Edellisenä iltana hänet oli kuljetettu isälleen, jonka luona hän yöpyi. Aamulla isä ilmoitti hänet kadonneeksi.